
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Alvise Pérez (Luis Pérez Fernández), το οποίο υποβλήθηκε από το Ανώτατο Δικαστήριο της Ισπανίας με επιστολή της 7ης Οκτωβρίου 2025 σε συνάρτηση με ποινική διαδικασία που πρόκειται να κινηθεί εναντίον του και ανακοινώθηκε στο Κοινοβούλιο στις 22 Οκτωβρίου 2025,
–	αφού άκουσε τον Alvise Pérez, στις 24 Μαρτίου 2026, σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:2], [2:  	Απόφαση του Δικαστηρίου της 21ης Οκτωβρίου 2008, Marra κατά De Gregorio και Clemente, C-200/07 και C-201/07, ECLI:EU:C:2008:579· απόφαση του Δικαστηρίου της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI: EU:C:2011:543· απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 71 παράγραφοι 1 και 2 του ισπανικού Συντάγματος,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0119/2026),
Α.	λαμβάνοντας υπόψη ότι, με επιστολή της 7ης Οκτωβρίου 2025, ο πρόεδρος του Ανώτατου Δικαστηρίου της Ισπανίας ζήτησε την άρση της ασυλίας του Alvise Pérez, βουλευτή του Ευρωπαϊκού Κοινοβουλίου που εξελέγη στην Ισπανία, σε συνάρτηση με αδικήματα που φέρονται ότι τελέστηκαν το 2024·
Β.	λαμβάνοντας υπόψη ότι το αίτημα αναφέρει ότι, τον Ιανουάριο και τον Φεβρουάριο του 2024, ο διαχειριστής ενός καναλιού στο Telegram με την ονομασία «Alvise Pérez Chat» φέρεται να δημοσίευσε δηλώσεις στις οποίες αναφέρονται τα ονόματα «των υπευθύνων για την ιδεολογική δίωξη που είναι γνωστή ως εγκλήματα μίσους», παραπέμποντας ιδίως στον εντεταλμένο εισαγγελέα για εγκλήματα μίσους στη Βαλένθια· λαμβάνοντας υπόψη ότι οι δηλώσεις που δημοσιεύθηκαν στο κανάλι αυτό προκάλεσαν την άμεση αντίδραση πολλών ακολούθων του καναλιού, οι οποίοι απέστειλαν περισσότερα από 1 500 σχόλια στον εν λόγω εντεταλμένο εισαγγελέα, κυρίως προσβλητικού χαρακτήρα· λαμβάνοντας υπόψη ότι η φερόμενη συμπεριφορά θα μπορούσε να συνιστά αδίκημα παρενόχλησης ή παρενοχλητικής παρακολούθησης, υποκίνησης σε επίθεση κατά αρχής ή δημόσιου λειτουργού, καταναγκασμού και/ή διάδοσης μίσους μέσω των μέσων κοινωνικής δικτύωσης, σύμφωνα με το άρθρο 172β και το άρθρο 18 παράγραφος 1 του ισπανικού ποινικού κώδικα σε συνδυασμό με το άρθρο 553 του ισπανικού ποινικού κώδικα·
Γ.	λαμβάνοντας υπόψη ότι ο Alvise Pérez εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου 2024 και, επομένως, δεν ήταν βουλευτής του Ευρωπαϊκού Κοινοβουλίου κατά τον χρόνο τέλεσης των φερόμενων ως διαπραχθέντων αδικημάτων· 
Δ.	λαμβάνοντας υπόψη ότι τα φερόμενα ως διαπραχθέντα αδικήματα δεν αποτελούν γνώμη εκφρασθείσα ή ψήφο δοθείσα από τον Alvise Pérez κατά την άσκηση των καθηκόντων του κατά την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, ενώ ούτε το επακόλουθο αίτημα για την άρση της ασυλίας του συνδέεται με τέτοια γνώμη ή ψήφο·
Ε.	λαμβάνοντας υπόψη ότι το άρθρο 9 πρώτο εδάφιο στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου, οι βουλευτές του απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του κοινοβουλίου του κράτους μέλους τους·
ΣΤ.	λαμβάνοντας υπόψη ότι το άρθρο 71 παράγραφοι 1 και 2 του ισπανικού Συντάγματος προβλέπει ότι:
«1.	Οι βουλευτές και οι γερουσιαστές απολαύουν απόλυτης προστασίας από δίωξη για τις απόψεις που εκφράζουν κατά την άσκηση των καθηκόντων τους.
2.	Κατά τη διάρκεια της θητείας τους, οι βουλευτές και οι γερουσιαστές απολαύουν επίσης ασυλίας και μπορούν να συλληφθούν μόνο σε περίπτωση αυτόφωρου εγκλήματος. Δεν μπορούν να τους απαγγελθούν κατηγορίες ούτε να ασκηθεί δίωξη κατ’ αυτών χωρίς προηγούμενη άδεια του αντίστοιχου νομοθετικού σώματος.»·
Ζ.	λαμβάνοντας υπόψη ότι σκοπός της ασυλίας που προβλέπεται στο πρωτόκολλο αριθ. 7 περί προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Η.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Θ.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή δεν φαίνεται ότι η εν λόγω δίωξη ασκείται με σκοπό να πληγεί η πολιτική δραστηριότητα του Alvise Pérez ως μέλους του Ευρωπαϊκού Κοινοβουλίου και συνεπώς να θιγεί η ανεξαρτησία του Κοινοβουλίου·
Ι.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:3]· [3:  	Απόφαση του Δικαστηρίου της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία του Alvise Pérez·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές του Βασιλείου της Ισπανίας και στον Alvise Pérez.

